**Περιγραφή βασικού θεωρητικού πλαισίου υποστήριξης του προγράμματος καλλιέργειας δεξιοτήτων (έως 300 λέξεις)**

Η φορολογία είναι το σύνολο των χρημάτων, που καταβάλλουν οι πολίτες και οι επιχειρήσεις στο κράτος, το οποίο στη συνέχεια χρησιμοποιεί για να χρηματοδοτήσει δημόσιες υπηρεσίες και προγράμματα. Είναι υποχρεωτική και καθορίζεται από τον νόμο. Η φορολογία συνδέεται συχνά με την ιδέα της κοινωνικής συνεισφοράς, καθώς οι πόροι που συγκεντρώνονται από τους φόρους χρησιμοποιούνται για την παροχή υπηρεσιών και την κάλυψη αναγκών της κοινωνίας, όπως εκπαίδευση, υγεία, ασφάλεια και υποδομές.

Ο δε εθελοντισμός αναφέρεται στην προαιρετική συμμετοχή των ατόμων σε δραστηριότητες με κοινωνικό αντίκτυπο. Οι εθελοντικές δραστηριότητες περιλαμβάνουν την παροχή υπηρεσιών σε άτομα ή κοινότητες που έχουν ανάγκη, τη συμμετοχή σε περιβαλλοντικές πρωτοβουλίες, την υποστήριξη της εκπαίδευσης κ.ά.

Παρακάτω παρατίθενται πιθανά σημεία σύνδεσης μεταξύ της φορολογικής συνείδησης και του εθελοντισμού – διαμεσολάβησης:

**Κοινωνική Ευαισθητοποίηση**: Οι μαθητές/τριες ενημερώνονται για τις κοινωνικές ανάγκες που υπάρχουν στην κοινότητά τους, όπως οικονομική ανισότητα, φτώχεια ή ανεργία. Η φορολογική συνείδηση σχετίζεται με τον τρόπο με τον οποίο οι φόροι συνεισφέρουν στην αντιμετώπιση αυτών των κοινωνικών προβλημάτων, όπως η παροχή δημόσιων υπηρεσιών και προγραμμάτων για τους πολίτες που τα έχουν ανάγκη. Οι μαθητές/τριες αναγνωρίζουν τη σημασία της κοινωνικής συμβολής και της υποστήριξης της κοινότητας, μέσω της πληρωμής των φόρων. Η πληρωμή των φόρων μπορεί να θεωρηθεί ως ένδειξη κοινωνικής ευθύνης και αντικατοπτρίζει τη συνεισφορά των πολιτών στην κοινωνία για το κοινό καλό.

**Συνεισφορά στην Κοινότητα**: Ο εθελοντισμός και η διαμεσολάβηση ενισχύουν τη συναισθηματική σύνδεση των νέων με την κοινότητά τους και την επιθυμία τους να συμβάλουν στη βελτίωσή της. Η φορολογική συνείδηση σχετίζεται με την αναγνώριση της σημασίας της φορολογίας ως μέσου για τη στήριξη της κοινότητας και την ανάπτυξή της.

**Ανάγκη Δράσης και Ενίσχυση Κοινωνικής Συνοχής**: Ο εθελοντισμός - διαμεσολάβηση προσφέρει στους/στις μαθητές/τριες μια ευκαιρία να δράσουν τόσο για την αντιμετώπιση των κοινωνικών προβλημάτων που επηρεάζουν την κοινότητά τους, όπως η ανεργία ή η έλλειψη δημόσιων υπηρεσιών όσο και για την ενίσχυση της κοινωνικής συνοχής και αλληλεγγύης στην κοινότητα. Οι μαθητές/τριες εκπαιδεύονται στον ρόλο της διαμεσολάβησης, μέσα από την εμπλοκή τους σε δραστηριότητες και παιχνίδια μίμησης ρόλων, που σχετίζονται με την φορολογία και τη διαχείριση των φορολογικών πόρων.

Η φορολογική συνείδηση δίνει στους/στις μαθητές/τριες την ευκαιρία να συνδέσουν την πληρωμή των φόρων με την κοινωνική ευημερία. Μέσα από τη σύνδεση των εννοιών της «φορολογίας» και του «εθελοντισμού», μπορούν να αναπτύξουν μια πιο ολοκληρωμένη κατανόηση του ρόλου τους ως ενεργών, ενημερωμένων και υπεύθυνων πολιτών.

Ένα μεγάλο μέρος του εγχειρήματος έχει στηριχτεί σε έρευνα που σχεδιάστηκε το 2016 για να μελετήσει τις στάσεις και αντιλήψεις χιλίων οκτακοσίων εβδομήντα δύο (1872) εκπαιδευτικών της Α΄/θμιας και Β/θμιας Εκπαίδευσης της επικράτειας σχετικά με την εισαγωγή προγραμμάτων για την καλλιέργεια της φορολογικής συνείδησης στις αντίστοιχες εκπαιδευτικές βαθμίδες. Η συγκεκριμένη έρευνα προέκυψε ως φυσική συνέχεια προγενέστερων μελετών της Διεύθυνσης Φορολογικής Συμμόρφωσης, οι οποίες επικεντρώνονταν στις εκπαιδευτικές δράσεις άλλων κρατών - κυρίως του ευρωπαϊκού χώρου - αναφορικά με την καλλιέργεια της φορολογικής συνείδησης στους/στις μαθητές/τριες όλων των εκπαιδευτικών βαθμίδων.